b'\n_START_ARTICLE_\nOsmozni diuretik\n_START_PARAGRAPH_\nOsm\xc3\xb3zni diur\xc3\xa9tik je pripadnik farmakolo\xc5\xa1ko neaktivnih u\xc4\x8dinkovin, ki se uporabljajo kot diuretiki na osnovi osmoze, saj se v glomerulih filtrirajo, iz ledvi\xc4\x8dnih cevk pa malo ali pa sploh ne reabsorbirajo. Posledi\xc4\x8dno pove\xc4\x8dajo pretok skozi zanko nefrona, povzro\xc4\x8dijo izpiranje hiperosmolarne sredice ledvic, \xc4\x8demur sledi nezmo\xc5\xbenost koncentriranja se\xc4\x8da. Med osmotske diuretike spadata na primer manitol in izosorbid.\n_START_SECTION_\nMehanizem delovanja\n_START_PARAGRAPH_\nOsmotski diuretiki so farmakolo\xc5\xa1ko neaktivni. Filtrirajo se skozi glomerulno membrano, a se minimalno reabsorbirajo v ledvi\xc4\x8dnem tubulu. Njihovo primarno mesto delovanja je zanka nefrona (henlejeva zanka), sekundarno pa proksimalni tubul. Povzro\xc4\x8dijo premik vode iz znotrajceli\xc4\x8dnega v zunajceli\xc4\x8dni prostor ter pove\xc4\x8dajo prostornino in zmanj\xc5\xa1ajo viskoznost krvi in zavirajo spro\xc5\xa1\xc4\x8danje renina v ledvicah._NEWLINE_V nivoju proksimalnega tubula osmotski diuretiki zmanj\xc5\xa1ujejo prehod vode v intersticijski prostor in s tem zmanj\xc5\xa1ajo koncentracijo natrijevih (Na\xe2\x81\xba) ionov v tubularni teko\xc4\x8dini do te mere, da reabsorpcija Na\xe2\x81\xba preneha. Pove\xc4\x8dajo izlo\xc4\x8danje Na\xe2\x81\xba, K\xe2\x81\xba, Ca\xc2\xb2\xe2\x81\xba, Mg\xc2\xb2\xe2\x81\xba, Cl\xe2\x80\x93, HCO3\xe2\x80\x93 in fosfata. Pove\xc4\x8dajo pretok krvi skozi ledvice, ker povzro\xc4\x8dijo raz\xc5\xa1iritev aferentne arteriole in razred\xc4\x8dijo plazmo, kar oboje pove\xc4\x8da glomerulno filtracijo.'